ใบความรู้
เรื่อง ดนตรีกับชีวิต

                ดนตรีมีความสัมพันธ์กับชีวิตมนุษย์อย่างยากที่จะแยกออกจากกัน อาหาร เครื่องนุ่งห่ม ยารักษาโรค และที่อยู่อาศัยเป็นปัจจัยสำคัญที่ช่วยมนุษย์ในการดำรงชีวิต ปรุงแต่งสุขภาพกายให้สมบูรณ์ ดนตรีเป็นอีกปัจจัยหนึ่งที่จะปรุงแต่งจิตให้มีความสมบูรณ์ควบคู่กาย ด้านชีวิตประจำวัน ในชีวิตประจำวันของมนุษย์เรา ปัจจุบันนั้นมีความสัมพันธ์กับการดนตรีมากมาย ทั้งวิทยุ โทรทัศน์ งานสังสรรค์รื่นเริงหรืองานพิธีกรรมก็ประกอบไปด้วยเสียงดนตรี หรือแม้ว่าขณะที่เราอยู่คนเดียว หลายคนก็เพลิดเพลินอยู่กับเสียงเพลง ฮัมเพลงคนเดียว มีเสียงเพลงกล่อมให้นอน เป็นต้น กิจกรรมเกือบทุกอย่างก็ว่าได้มีดนตรีเข้าไปเกี่ยวข้องทั้งโดยตรงและโดยอ้อมดนตรีเกี่ยวข้องกับปรัชญาชีวิต คนตะวันตกเชื่อว่าวิญญาณกลับไปสู่พระเจ้าโดยอาศัยเสียงดนตรี จะเห็นได้ว่าดนตรีในสังคมตะวันตกเป็นเรื่องของจิต เรื่องของวิญญาณที่เกี่ยวข้องกับความสะอาด ความสูงส่งของดนตรีทำให้ดนตรีเจริญ สำหรับตะวันออกนั้น ดนตรีเป็นวิชาชั้นต่ำ เป็นกิเลส เป็นข้าศึกแห่งกุศล
           ดังนั้น ดนตรีในสังคมตะวันออกจึงตกต่ำ ดนตรีเกี่ยวข้องกับจิต พูดถึงจิตกับดนตรีนั้นเมื่อดนตรีเป็นสื่อ หรือพาหะที่จะนำจิตไปสู่ภาวะใดภาวะหนึ่ง ทำให้จิตดำหรือทำให้จิตขาวก็ขึ้นอยู่กับพาหะ เมื่อวิญญาณกลับไปสู่พระจ้าด้วยดนตรี ดนตรีก็เป็นเรื่องบริสุทธิ์ขณะเดียวกันดนตรีเป็นอกุศลมูลศีลข้อที่เจ็ดของพุทธศาสนาให้ละเว้นการขับร้องและประโคมดนตรี ดนตรีเป็นของชั้นต่ำ “อันดนตรีปี่พาทย์ตะโพนเพลงเป็นนักเลงเหล่าโลนเล่นโขนหนัง แม้พวกกูผู้หญิงที่ในวัง มันก็ยังเรียนร่ำจนชำนาญ (พระอภัยมณี)” ดนตรีเป็นหน้าที่ของทาสและไพร่และในอีกทัศนะหนึ่งมีอยู่ว่า “แม้นปี่เราเป่าไปให้ได้ยิน ก็สุดสิ้นโทโสที่โกรธา” ดนตรีก็มีส่วนที่มองในแง่ของความสะอาดของจิตในกลุ่มคนตะวันออกเช่นกัน พุทธทาสท่านกล่าวไว้ว่า “ดนตรีและศิลปะบริสุทธิ์มีคุณสนับสนุนความมีจิตว่าง” เมื่อฟังดนตรีหยาบ ๆ ก็มีโอกาสทำให้จิตที่สัมผัสกับดนตรีหยาบตามไปด้วย ในทำนองเดียวกันดนตรีที่ละเอียดอ่อนเมื่อสัมผัสกับจิตก็มีโอกาสทำให้จิตละเอียดอ่อนตามไปด้วย ดนตรีจึงเป็นเพียงสื่อที่จะนำไปสู่ความดำหรือความขาวได้ ดนตรีเกี่ยวข้องกับศาสนาและพิธีกรรม เมื่อดนตรีสามารถเป็นสื่อที่ชักนำไปสู่ความดำหรือความขาว นักการศาสนาจึงนำเอาดนตรีไปเป็นอุปกรณ์การสอน ปรุงแต่งที่จะช่วยให้คนเข้าใจศาสนาง่ายขึ้นในรูปของเพลงสวด ดนตรีประกอบพิธีกรรม ในพุทธศาสนาก็มีเพลงตระและเพลงหน้าพาทย์ เป็นต้น ซึ่งจะเห็นได้ว่าดนตรีตะวันตกในระยะแรก ๆ เป็นดนตรีในศาสนพิธีเกือบทั้งหมด
ดนตรีเกี่ยวข้องกับการเมือง ในรูปของเพลงปลุกใจ ปลุกศิลปวัฒนธรรม ปลุกความสามัคคีของคนในสังคม เพลงประจำชาติ เพลงเกียรติยศล้วนแต่เป็นดนตรีที่เกี่ยวข้องกับการเมืองทั้งสิ้น ขงจื้อนักปราชญ์จีนเขียนไว้ว่า “ประสบการณ์ของมนุษยชาติหลายศตวรรษแล้ว ได้ชี้ให้เห็นว่า ไม่มีสิ่งใดจะเชื่อมความสัมพันธ์ของมนุษย์ให้กระชับได้ดีเท่าเสียงดนตรีและเสียงเพลง ดนตรีนำความสามัคคีสู่ปวงชน ดนตรีเป็นภาษาสากลที่ทุกคนรับรู้ได้ สัญลักษณ์เป็นสื่อทางปัญญาในขณะที่ดนตรีเป็นสื่อแห่งหัวใจ” (สุกรี เจริญสุข : 99 ปี เพลงสรรเสริญพระบารมี)
ดนตรีเกี่ยวข้องกับธุรกิจ ในโลกปัจจุบัน ธรกิจถือเป็นปัจจัยสำคัญในการดำรงชีวิต เมื่อมีเสียงดนตรีก็ย่อมมีธุรกิจการดนตรีมาเกี่ยวข้องด้วย เช่น การโฆษณา เพลง เทป แผ่นเสียง รายการวิทยุโทรทัศน์ทุกรายการก็มีดนตรีเข้ามาเกี่ยวข้อง ธุรกิจมีส่วนกระตุ้นให้มนุษย์ได้เรียนรู้ดนตรีได้ทั้งทางบวกและทางลบ และธุรกิจเป็นเครื่องมือทำให้คุณภาพของดนตรีเปลี่ยนแปลงได้
ดนตรีเกี่ยวข้องกับการศึกษา เมื่อดนตรีเกี่ยวข้องกับศิลปวัฒนธรรมซึ่งมีความสัมพันธ์กันอย่างใกล้ชิดกับจริยศาสตร์ ในการที่จะขัดเกลาจิตใจคนในสังคมให้สามารถอยู่รวมกันในสังคมได้อย่างมีความสุข ดนตรีจึงมีความสำคัญมากต่อกระบวนการศึกษาของชีวิต “เรียนดนตรีเพื่อพัฒนาคุณภาพคน แล้วคนออกไปพัฒนาคุณภาพชาติ”
            ด้วยเหตุที่ว่าดนตรีเป็นนามธรรมมากกว่ารูปธรรม จึงไม่สามารถจับต้องมองเห็นได้ เพียงแต่ได้ยินเสียงแล้วก็ผ่านไป ไม่สามารถดำรงอยู่เหมือนกับศิลปะแขนงอื่น ๆ ได้ดนตรีมีปัจจัยของเวลาเข้ามาเกี่ยวข้อง เมื่อผ่านไปแล้วก็ไม่สามารถเรียกกลับคืนมาได้เหมือนกับเวลาและอารมณ์ที่เกิดขึ้นกับศิลปะประเภทอื่นดนตรีเกิดขึ้นเฉพาะเวลานั้นอารมณ์นั้นและกับคนหนึ่งคนใดโดยเฉพาะ
 ดนตรีเกี่ยวข้องกับกีฬา 

               ดนตรีในปัจจุบันนี้ ถูกนำมาจับคู่กับกีฬาอยู่บ่อยๆ ทั้งถูกนำมาใช้เป็นเพลงประจำทีม เพลงประกอบการแข่งขัน เพลงเชียร์ หรือเพลงที่นำมาปลุกใจนักกีฬา ซึ่งมีทั้งดนตรีร็อค ฮิปฮอป อาร์แอนด์บี อิเล็คทรอนิก และ เมทัล หรือแนวอื่นๆอีกนับไม่ถ้วนที่ถูกนำมาใช้ประกอบกีฬาการแข่งขัน โดยเฉพาะดนตรีร็อคและเมทัลกับกีฬานั้นมักจะได้ยินได้เห็นกันบ่อยๆ โดยมีกีฬาประเภทต่างๆ เช่น อเมริกันฟุตบอล ฮอกกี้น้ำแข็ง มวยปล้ำ เป็นต้น นั่นทำให้พอมองได้ว่ากีฬาที่นำดนตรีร็อคและเมทัลเข้ามามีส่วนร่วมด้วยนั้น มักจะเป็นกีฬาที่ต้องใช้พละกำลัง มีความดุดันและรุนแรง เสมอเหมือนกันดนตรีแนวนี้นั่นเอง ในโอกาสนี้เราจะมาพูดถึงกีฬามวยปล้ำกับดนตรีร็อคและเมทัลกันครับ
       ดนตรีในกีฬามวยปล้ำนั้นได้ถูกนำมาใช้ในหลากหลายรูปแบบ ทั้งเป็นในรูปแบบของเพลง(song) และเสียงดนตรีบรรเลงประกอบ(instrumental) เพลงหรือดนตรีประกอบที่กีฬามวยปล้ำนิยมใช้มักจะเป็นประเภทแนวร็อค (รวมถึงแนวย่อยต่างๆของร็อคและเมทัลด้วย) แนวแร็ป ฮิปฮอป และ อาร์แอนด์บี ซึ่งจะถูกเปิดในช่วงต่างๆของการแข่งขัน เช่น เพลงเข้าสู่การตีระฆังเริ่มการแข่งขัน เพลงประกอบการแข่งขันประเภทต่างๆ เพลงเปิดตัวนักกีฬามวยปล้ำ และ เพลงหลังการแข่งขันจบ เป็นต้น แต่เพลงที่สร้างความจดจำแต่แฟนๆมวยปล้ำได้ดีที่สุดนั้นจะเป็นเพลงเปิดตัวประจำตัวของนักมวยปล้ำแต่ละคนเข้าสู่สังเวียน เพลงเปิดตัวจะเป็นเพลงที่กระตุ้นผู้ชมเพื่อให้ส่งเสียงเชียร์นักกีฬาหรือผู้แข่งขัน โดยเพลงเปิดตัวมักจะถูกเลือกใช้หรือถูกเขียนเพลงมาให้เข้ากับบุคลิกของนักกีฬามวยปล้ำในแต่ละคน
     ประวัติของดนตรีเปิดตัวนักกีฬามวยปล้ำนั้นมีไม่แน่ชัดว่าเริ่มต้นขึ้นเมื่อใดปีใด แต่พอมีข้อมูลมาบ้างว่านักกีฬามวยปล้ำคนแรกๆที่ใช้เพลงเปิดตัวน่าจะเป็น Glen Stride โดยใช้เป็นดนตรีประสานเสียง ส่วนในประมาณปี 1970 Sgt. Slaughter ก็มีความคิดที่จะใช้เพลงเปิดตัวตนเองในการแข่งขันด้วย โดยให้ เซอร์ วินซ์ แมคมาฮอร์น บรรเลงเพลง the Marines' Hymn prior ที่ประตูฝั่งของตนเองในการแข่งขันที่เมดิสันสแควร์การ์เด้น แต่ว่าความคิดที่ใช้เพลงเปิดตัวนักมวยปล้ำนี้ก็ยังไม่เป็นที่แพร่หลายนัก จนกระทั่งประมาณปี 1980 Fabulous Freebirds, Hulk Hogan และนักมวยปล้ำคนอื่นๆเริ่มจะนำดนตรีร็อคเข้ามาเป็นเพลงเปิดประจำตัวจนเป็นที่นิยมถึงในปัจจุบัน
      ปัจจุบันนี้ดนตรีกับกีฬามวยปล้ำแทบจะเป็นของคู่กัน และกลับกลายมาเป็นสิ่งที่ประกอบการตลาดสำหรับกีฬามวยปล้ำ ทั้งเป็นเพลงเปิดประจำตัวนักมวยปล้ำที่ต้องมีประจำตัวกันทุกคน หรือเป็นเพลงธีมประกอบการโปรโมตสินค้าและธุรกิจต่างๆของมวยปล้ำ เช่น วีดีโอและโปรแกรมแข่งต่างๆในโทรทัศน์ ฯลฯ อีกทั้งยังมีการรวบรวมเพลงเหล่านั้นออกมาขายแก่แฟนๆในรูปแบบซีดีอีกด้วย
ดนตรีเพื่อการบำบัด
           ดนตรี มีคุณค่า และมีประโยชน์ต่อมนุษย์ในทุกด้าน เช่น พัฒนาสุขภาพจิต อารมณ์ สังคม และการพัฒนาทางร่างกาย มนุษย์ทุกคนมีสิทธิ์ที่จะได้รับประโยชน์ และความสุขจาการรับรู้ความงามของดนตรี นำคุณค่าของดนตรีมาใช้พัฒนาคุณภาพของชีวิตการศึกษาทางด้านดนตรีในประเทศไทย เห็นความสำคัญของดนตรีมากขึ้น มีการศึกษาการใช้ประโยชน์ของดนตรี เช่น พีระชัย ลี้สมบูรณ์ผล ศึกษาเรื่อง “ดนตรีของคนตาบอดในประเทศไทย : การเขียน และการประกอบอาชีพ” เป็นงานวิจัยเชิงคุณภาพ วิทยานิพนธ์ระดับปริญญาศิลป์ศาสตร มหาบัณฑิต สาขาวัฒนธรรมการดนตรี มหาวิทยาลัยมหิดล พบว่า ดนตรีมีความสำคัญอย่างยิ่งต่อการดำรงชีวิตของคนตาบอด เป็นเพื่อนยามเหงา ช่วยลดความเครียด ความกังวล และเป็นเครื่องมือในการประกอบอาชีพงานวิจัยของ บำเพ็ญจิต แสงชาติ วิจัยเป็นวิทยานิพนธ์ ระดับปริญญาวิทยาศาสตร์มหาบัณฑิต คณะพยาบาลศาสตร์ มหาวิทยาลัยมหิดล พ.ศ. 2528 เรื่อง “การนำดนตรีมาใช้เพื่อลดความเจ็บปวดของผู้ป่วยหลังผ่าตัด” โดยอาศัยแนวทางหลัก
1. ดนตรีมีผลต่อร่างกายและจิตใจของบุคคล ซึ่งอาจจะเป็นไปในทางลบหรือบวกก็ได้ตามชนิดของดนตรีที่บุคคลนั้นได้สัมผัส ตามนัยยะระเบียบวิธีทางวิทยาศาสตร์
2. ดนตรี ทำให้บุคคลมีมนุษยสัมพันธ์ และเข้าสู่สังคมได้
3. ดนตรีสามารถช่วยให้มีการพัฒนาทางด้านชื่อเสียงเกียรติยศของปัจเจกบุคคล และบรรลุถึงความเชื่อมั่นและเข้าใจตนเอง
4. เสียงดนตรีที่มีท่วงทำนองและประกอบด้วยลีลาจังหวะการเคลื่อนไหว ทำให้เกิดพลังชีวิต และสามารถปฏิบัติตามได้
5. ดนตรีทำให้เกิดสมาธิ มีความคิดสร้างสรรค์ จินตนาการ มีความละเอียดทางด้านอารมณ์และแนวความคิด
6. ดนตรีทำให้คลายความเครียด และลดความกังวลได้
         ปัจจุบันมีการนำดนตรีมาใช้บำบัดโรคต่าง ๆ ได้อย่างมีผลดียิ่งทั้งโรคทางกาย และจิตเวช กรีกเป็นชาติแรกที่ใช้พิณดีดรักษาโรคซึมเศร้า ดนตรีบำบัดสามารถใช้พัฒนาทรัพยากรมนุษย์ได้ดี มีประโยชน์ และมีคุณค่าสูงแต่ต้นทุนต่ำ ใช้ได้ทั้งลดอาการเจ็บปวดจาการคลอดจาการถอนฟัน รักษาคนที่มีความเครียด กังวล ผู้ป่วยทางกาย ทางจิต คนพิการ ผู้มีปัญหาทางอารมณ์ นอกจากนี้ยังใช้กับการพัฒนาการรับรู้ของเด็กทารก เยาวชนใช้พัฒนาการทำงานและสร้างเสริมมนุษยสัมพันธ์ของตนได้การนำดนตรีบำบัดไปใช้เป็นสื่อในการบำบัดรักษาผู้ป่วยจิตเวช ผู้ที่ทำหน้าที่เป็นนักดนตรีบำบัด จะต้องมีความรู้ความเข้าใจเกี่ยวกับดนตรี และความผิดปกติทางด้านจิตใจ หรือโรคต่าง ๆ ที่เกิดขึ้นกับจิตใจเป็นอย่างดี นักดนตรีบำบัดจะต้องทำงานร่วมกับแพทย์ พยาบาล นักจิตวิทยา นักสังคมสงเคราะห์ และบุคลากรอื่น ๆ ที่เกี่ยวข้องกับผู้ป่วยนักดนตรีบำบัดควรวิเคราะห์ และวินิจฉัยได้ว่า ผู้ป่วยรายใดควรจะใช้ดนตรีบำบัดในรูปแบบใด ควรใช้องค์ประกอบใดของดนตรีในการบำบัดรักษา นอกจากนี้ ประสิทธิ์ เลียวสิริพงศ์ ได้กล่าวถึงดนตรีเพื่อการบำบัดไว้ดังนี้ นักจิตวิทยา เพื่อว่าดนตรีช่วยพัฒนาการของมนุษย์ได้ ตั้งแต่อยู่ในครรภ์มารดา และสามารถใช้ดนตรีแก้ไข ปรับปรุง ข้อบกพร่องบาวอย่างทั้งทางกาย และทางอารมณ์ได้ด้วย เช่น การพูดติดอ่าง นิสัยก้าวร้าว ตลอดจนอาการของเด็กประเภท Autistic Child ผลจากความรู้และการทดลองด้านนี้ ทำให้ดนตรีก้าวเข้าไปมีบทบาททางการแพทย์และจิตเวช โดยใช้ช่วยบำบัดอาการป่วยไข้ทางจิต เสริมการบำบัดรักษาตามวิธีการทางการแพทย์บทบาทนี้ทำให้เกิดวิชา ดนตรีบำบัด (Music Therapy) ซึ่งหลายมหาวิทยาลัยในต่างประเทศเปิดสอนเป็นวิชาเอก สำหรับนักดนตรี และนักศึกษาความจริงเรื่องการใช้ดนตรีบำบัดอาการป่วยไข้ มีมานานแล้ว ในพระคัมภีร์ไบเบิลระบุว่า “ดาวิด” เคยดีดพิณบำบัดอาการหงุดหงิดของกษัตริย์ซาอูล ผลงานจำนวนมากของนักมานุษยวิทยาก็ช่วยสนับสนุนข้อมูลข้างต้นด้วยว่า มนุษย์เชื่อในอิทธิพลของดนตรีมานานแล้ว เพราะ พิธีกรรมบำบัด ของชนเผ่าต่าง ๆ ส่วนมากมีดนตรีเป็นส่วนหนึ่งของพิธีกรรม ข้อที่แตกต่างกันนั้นคือ ดนตรีบำบัดแผนใหม่ เป็นวิทยาศาสตร์ในขณะที่พิธีกรรมบำบัดเป็นไสยศาสตร์ แต่ข้อที่เหมือนกันคือ ดนตรีที่ใช้ในพิธีกรรม หรือในคลินิก ก็ตาม จะต้องผ่านการพิจารณาเลือกเฟ้นแล้วว่าเหมาะสมกับผู้ป่วยการที่พ่อมด หรือหมอผี ผู้ประกอบพิธีกรรมบำบัด เป็นทั้งหมอ และสื่อกลางสำหรับติดต่อกับเทพสถานภาพในสังคม คนเหล่านี้จึงสุงกว่าชาวบ้านทั่วไป ผลที่ติดตามมาคือดนตรีหรือเพลงที่ใช้ในพิธีกรรมพลอยเป็นสิ่งศักดิ์สิทธิ์ไปด้วยดนตรีชาวฮินดู เป็นตัวอย่างที่ดีสำหรับเรื่องนี้ บันไดเสียงหรือ (Raga) แต่ละชนิดจะมี กาละ และเทศะ กำกับไว้อย่างเคร่งครัด ละเมิดไม่ได้ เพราะดนตรีของเขาเป็นของที่ได้รับมาจากสวรรค์ กฎเกณฑ์เหล่านี้ตกทอดมาถึงดนตรีไทยด้วย ดังเช่นที่อยู่ในการใช้เพลงหน้าพาทย์ทั้งหลาย
ธรรมชาติของการฟังดนตรี
           ดนตรีเป็นศิลปะที่เสียเปรียบศิลปะแขนงอื่น ๆ ตรงที่ดนตรีเป็นเรื่องของการฟัง สื่อกันทางหู ความไพเราะของดนตรี ใช้โสตประสาทในการรับรู้ดนตรีแล้วส่งไปยังจิตสำนึก หรือ จิตใต้สำนึก การพูดหรือการเขียนถึงดนตรีนั้น อาศัยอวัยวะรู้อื่น ๆ เช่น ตา หรือการสัมผัสซึ่งเป็นเพียงส่วนประกอบย่อย ๆ เท่านั้น ไม่สามารถเข้าถึงดนตรีได้ ถ้าปราศจากหู แต่อวัยวะส่วนอื่นจะได้รับผลประโยชน์ เป็นผลพลอยได้จากดนตรีด้วยด้วยเหตุที่หูของคนเราเปิดอยู่ตลอดเวลา หูไม่สามารถเลือกฟังเองได้ จิตต่างหากที่จะทำหน้าที่กลั่นกรองเสียงที่ได้ยินว่า พอใจ หรือไม่พอใจต่อเสียงใด ความพอใจต่อเสียงของจิตที่ได้ยินจากหูเป็นความไพเราะทั้งที่เป็นดนตรีและไม่เป็นดนตรี แต่ความสดใสไพเราะที่เป็นดนตรีนั้นเป็นศิลปะที่อาศัยความสะอาดของจิตเป็นพื้นฐาน ขณะเดียวกัน เสียงที่ไม่ไพเราะจิตจะไม่พอใจ เสียงเหล่านั้นเป็นเสียงสร้างความรำคาญ และความไม่พอใจของจิต ความรำคาญสืบเนื่องมาจากเสียงขาดศิลปะในการปรุงแต่งให้สวดสดงดงาม ขาดคุณสมบัติในการสร้างความเพลิดเพลินอย่างไรก็ตาม พอมีหลักการในการฟังดนตรีอยู่บ้าง ที่สามารถเรียนรู้ด้วยอวัยวะส่วนอื่นที่นอกไปจากหู แต่หลักการเหล่านี้เป็นเพียงแนวทางในการฟังเท่านั้น ความไพเราะจะเกิดขึ้นได้ต้องอาศัยการฟังจริง ๆ ทางหูโดยตรงเราจะเริ่มต้นฟังดนตรีกันอย่างไร ถ้าเราจะจัดลำดับก่อนหลังในการรับรสความไพเราะโดยอาศัยดุริยางควิทยาแล้ว ก็พอจะจัดลำดับของการฟังได้ดังนี้ คือ ฟังเสียง ฟังจังหวะ ฟังทำนอง ฟังเนื้อร้อง ฟังการเรียบเรียงเสียงประสาน ฟังสีสันแห่งเสียง ฟังรูปแบบของคีตลักษณ์ ฟังอย่างวิเคราะห์ และฟังเพื่อประโยชน์ของชีวิต

